Document ID: 31997R0289

KOMISSION ASETUS (EY) N:o 289/97,
annettu 18 päivänä helmikuuta 1997,
erityisedellytysten asettamisesta Turkista peräisin olevien jalostettujen tomaattien tuontitodistusten myöntämiselle
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2201/96 (1) ja erityisesti sen 11 artiklan 2 kohdan,
sekä katsoo, että
hedelmä- ja vihannesjalostealan tuontitodistusjärjestelmän soveltamista koskevista yksityiskohtaisista säännöistä ja asetusten (ETY) N:o 2405/89 ja (ETY) N:o 3518/86 kumoamisesta 3 päivänä elokuuta 1995 annetun komission asetuksen (EY) N:o 1921/95 (2), sellaisena kuin se on muutettuna asetuksella (EY) N:o 2427/95 (3), 2 artiklan 2 kohdassa säädetään, että komissio voi asettaa harkinta-ajan sellaisten tuotteiden tuontitodistuksen antamisen osalta, joiden kohdalla vaikuttaa olevan tarpeen seurata erityisellä huolella tuonnin kehitystä markkinoiden häiriön tai sen uhan varalta; jäsenvaltioiden on toimitettava komissiolle tämän erityisjärjestelyn soveltamisen ajan kolmesti viikossa annettuihin tuontitodistuksiin liittyvät tiedot,
Turkista peräisin olevien CN-nimikkeeseen 2002 kuuluvien tomaattijalosteiden viime aikojen markkinakehityksen perusteella on oikeutettua ottaa käyttöön tarkempi valvonta tämän tuotteen osalta,
jotta vältettäisiin virheellisten tuontitodistushakemusten jättäminen tämän asetuksen voimaantuloa edeltävien päivien aikana, on syytä säätää tämän asetuksen voimaantulosta päivänä, jona se julkaistaan Euroopan yhteisöjen virallisessa lehdessä, ja
tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Turkista peräisin olevien CN-nimikkeeseen 2002 kuuluvien tomaattijalosteiden osalta:
a) asetuksessa (EY) N:o 1921/95 tarkoitetut tuontitodistukset annetaan kolmantena työpäivänä hakemuksen jättämisestä;
b) jäsenvaltiot toimittavat tuontitodistuksia koskevat tiedot komissiolle asetuksen (EY) N:o 1921/95 7 artiklan 2 kohdan mukaisesti.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä helmikuuta 1997.

Labels: 3
17
18